Διεξαγωγή Εθνικής Δημόσιας Διαβούλευσης της ΕΕΤΤ, αναφορικά με την επικαιροποίηση του Τεχνοοικονομικού μοντέλου Bottom up pure LRIC το οποίο χρησιμοποιείται για τον καθορισμό των ανώτατων τιμών των υπό ρύθμιση τελών τερματισμού κλήσεων σε κινητά δίκτυα, σε εφαρμογή των υποχρεώσεων που έχουν επιβληθεί με την ΑΠ ΕΕΤΤ 815/002/22.06.2017 (ΦΕΚ 2530/Β/20.07.2017).

**Μαρούσι, Μάιος 2019**

**Εθνική Επιτροπή Τηλεπικοινωνιών και Ταχυδρομείων, ΕΕΤΤ**

**Πρόλογος**

Η παρούσα δημόσια διαβούλευση διεξάγεται από την ΕΕΤΤ στο πλαίσιο των αρμοδιοτήτων της από το ν.4070/2012, ως ισχύει τροποποιηθείς και ιδίως το άρθρο 17 και τα αναφερόμενα στην Απόφαση 792/07/22.12.2016, ειδικότερα στο Κεφάλαιο Α, Υποκεφάλαιο ΙΙΙ, Κανονιστικές Υποχρεώσεις, ενότητα 5.

Με την παρούσα τίθεται σε δηµόσια διαβούλευση η επικαιροποίηση του Τεχνοοικονομικού μοντέλου Bottom up pure LRIC το οποίο χρησιμοποιείται για τον καθορισμό των ανώτατων τιμών των υπό ρύθμιση τελών τερματισμού κλήσεων σε κινητά δίκτυα, σε εφαρμογή των υποχρεώσεων που έχουν επιβληθεί με την ΑΠ ΕΕΤΤ 815/002/22.06.2017 (ΦΕΚ 2530/Β/20.07.2017).

Ως ημερομηνία έναρξης της δημόσιας διαβούλευσης ορίζεται η 3η Ιουνίου 2019, ημέρα Δευτέρα, και λήξης η 3η Ιουλίου 2019, ημέρα Τετάρτη και ώρα 15:00. Οι απαντήσεις πρέπει να υποβληθούν επωνύμως, στην ελληνική γλώσσα, σε έντυπη και σε ηλεκτρονική µορφή μέχρι και την ημερομηνία λήξης της δημόσιας διαβούλευσης. Τυχόν ανώνυµες απαντήσεις δεν θα ληφθούν υπόψη.

Σύμφωνα με τον Κανονισμό Διαδικασίας Δημόσιας Διαβούλευσης (ΕΕΤΤ ΑΠ 375/10/2006), οι απαντήσεις στις δημόσιες διαβουλεύσεις δημοσιεύονται αυτούσιες και επωνύμως σε κεντρικό σημείο στην ιστοσελίδα της ΕΕΤΤ. Τυχόν ανώνυμες απαντήσεις δεν λαμβάνονται υπόψη. Επίσης, οι απαντήσεις δίδονται σε ενδιαφερόμενους οι οποίοι θα ζητήσουν να λάβουν αντίγραφα των απόψεων των συμμετεχόντων. Σε περίπτωση που οι απαντήσεις περιέχουν εμπιστευτικά στοιχεία αυτά θα πρέπει να τοποθετούνται σε ειδικό Παράρτημα, προκειμένου να μη δημοσιευθούν. Σε κάθε περίπτωση, η υποχρέωση της ΕΕΤΤ προς τήρηση εμπιστευτικότητας δεν επηρεάζει την αρμοδιότητά της να προβαίνει σε δημοσιοποίηση πληροφοριών που είναι αναγκαίες για την εκπλήρωση των καθηκόντων της ή εφόσον τούτο επιτάσσεται στο πλαίσιο ελέγχου που διενεργείται από ελληνικές ή κοινοτικές αρχές. Οι συμμετέχοντες στις δημόσιες διαβουλεύσεις της ΕΕΤΤ είναι ενήμεροι και συναινούν ότι τυχόν προσωπικά στοιχεία που αναφέρονται πάνω στην απάντησή τους ενδέχεται να δημοσιευθούν μαζί με αυτήν.

Οι απαντήσεις πρέπει να φέρουν την ένδειξη:

**«Δημόσια Διαβούλευση αναφορικά με την επικαιροποίηση του Τεχνοικονομικού μοντέλου Bottom up pure LRIC το οποίο χρησιμοποιείται για τον καθορισμό των ανώτατων τιμών των υπό ρύθμιση τελών τερματισμού κλήσεων σε κινητά δίκτυα»**.

Οι απαντήσεις πρέπει να υποβάλλονται τόσο

Α) στην ακόλουθη διεύθυνση:

ΕΕΤΤ

Λ. Κηφισίας 60,

15125 Μαρούσι

Αττική

όσο και

Β) στη διεύθυνση Ηλεκτρονικού Ταχυδροµείου: [mtr\_bottom-up\_model@eett.gr](mailto:mtr_bottom-up_model@eett.gr).

Κατά τη διάρκεια της ∆ηµόσιας ∆ιαβούλευσης είναι δυνατόν να παρέχονται από την ΕΕΤΤ διευκρινιστικές απαντήσεις σε ερωτήσεις των ενδιαφεροµένων, οι οποίες πρέπει να υποβάλλονται επώνυµα και με σαφήνεια µόνο µέσω ηλεκτρονικού ταχυδροµείου στη διεύθυνση: [mtr\_bottom-up\_model@eett.gr](mailto:mtr_bottom-up_model@eett.gr). Το παρόν κείµενο δεν δεσµεύει την ΕΕΤΤ ως προς το περιεχόµενο της ρύθµισης που θα επακολουθήσει.